Bergen, 01.12.2021

Statsbudsjettet 2022

**Bekymret innspill fra Norge Musikkorps Forbund (NMF)**

Under NMFs landsmøte 2020 ble det vedtatt følgende resolusjon:

«Norges Musikkorps Forbund oppfordrer Stortinget til å sikre den profesjonelle delen av norsk korpsbevegelse forutsigbare, robuste og langsiktige levevilkår, til glede for kommende generasjoner. Det må settes en endelig stopper for å bygge ned kulturinstitusjonen Forsvarets Musikk.»

Denne resolusjonen er dessverre atter en gang aktuell. Symbiosen mellom den frivillige korpsbevegelsen og de profesjonelle korpsene (les Forsvarets musikk) er uhyre viktig. Viktig for oss innen frivilligheten - og viktig for Forsvarets musikk. I dag finansieres 40 % av driften av forsvarskorpsene (bortsett fra Stabsmusikken) over Kulturdepartementets budsjett.

Nå er rammene for årets statsbudsjett satt og vi er inne i 12. time for budsjettbehandlingen. Vi vil uttrykke et sterkt ønske om at det gjøres en ny og nøye vurdering av om det kan flyttes på midler, slik at denne viktige delen av vårt musikk- og kulturliv kan unngå videre reell nedbygging. Selvsagt en krevende øvelse, men tilbakemeldinger meldinger fra Forsvarets musikk er at flere viktige prosjekter står i fare for å ikke bli gjennomført i 2022. Det er et ressursmessig tankekors å betale musikere full lønn for at de skal ha et sted å øve, samtidig som de sliter med å få formidlet sitt fantastiske produkt til publikum.

På lengre sikt vil en utarming av forsvarskorpsene mer eller mindre utradere den muligheten våre mest ambisiøse medlemmer, fremtidens musikere, har til å gjøre en profesjonell karriere på blåse- og slagverkinstrument.

For det frivillige musikklivet er Forsvarets musikk en «bærebjelke» på dirigent- og instruktørsiden. Musikklivet vil lide betraktelig dersom det ikke kan øse fra den betydelige kompetansen som har vært en hjørnesten for utviklingen av norsk musikk/kultur.

NMFs generalsekretær var forrige uke med på møte med statsråd Trettebergstuen. I møtet ble det stilt entydig spørsmål om ministerens tanker om Forsvarets musikk. Mulig det svaret ble fritt tolket, men det ble med begeistring oppfattet som at statsråden var klar på at korpsene skulle trygges. Dette gjør oss glad, og vi er sikker på at det forgår konstruktive prosesser for å finne de gode løsningene.

For oss i NMF, og trolig også for musikerne i forsvaret, føles det som at dette er i ferd med å bli en nær årviss «øvelse». Men vi velger å ha tillitt til at kulturbevisste politikere vil se på saken på ny, og at det gjøres det som skal til for at Forsvarets musikk også i 2022 er synlig i det norske samfunn, til glede og berikelse for store og små.

Lykke til!!

Rita Hirsum Lystad (s) Karl Ole Midtbø (s)

President, NMF Generalsekretær